Video: Poppie se verhaal in kortfilm vertel | Maroela Media
"Porselein" sal einde Augustus vir die eerste keer by die kykNET-Silwerskermfees vertoon word. (Foto: Verskaf)
Toe die tragiese verhaal van die driejarige Poppie van der Merwe in 2016 vir die eerste keer op Maroela Media bekend geword het, het die blondekopdogtertjie se wrede dood skokgolwe deur die land gestuur.
Nou is daardie verhaal vir die silwerskerm verwerk in die kortfilm Porselein.
Porselein, vervaardig deur Francois Nolte en geskryf deur Ricardo Arendse, is gegrond op die ware gebeure rakende klein Poppie se mishandeling deur haar ma en stiefpa wat uiteindelik tot haar dood op 25 Oktober 2016 gelei het.
Die prent volg speurder Johan Bezuidenhout terwyl hy die gebeure rondom die kleuter se dood probeer ontrafel, maar ook sy eie demone moet konfronteer.
Stian Bam vertolk die rol van die speurder, en Tinarie van Wyk Loots en Carel Nel dié van Poppie se ma en stiefpa.
Nolte verduidelik aan Maroela Media die kortfilm sentreer rondom die tonele wat afgespeel het in die gesin se huis en wat uiteindelik tot Poppie se dood gelei het. Hoewel speurder Johan Bezuidenhout 'n fiktiewe karakter is, is die prent geskoei op die feite wat tydens die hofsaak aan die lig gekom het.
Die film sal die kyker dus 'n goeie idee gee van wat Poppie moes deurgaan voordat sy uiteindelik gesterf het aan die hande van die mense wat haar juis moes beskerm.
"Poppie is vir my die verpersoonliking van 'n kind wat die absoluut grootste prys betaal het vir 'n stelsel wat gebreek is," sê Nolte.
"Sy is vermoor in die plek waar sy die veiligste moes gewees het. En niemand het tot haar redding gekom nie – dalk as gevolg van die feit dat daar nie genoeg maatskaplike hulpbronne beskikbaar was nie, of dalk om iemand net nie hulle werk gedoen het nie. Maar sy het met haar lewe betaal."
Nolte het die rolprent self gefinansier en dit sal binnekort vir die eerste keer op die Silwerskermfees in Kaapstad vertoon word.
Hy beskryf die prent as 'n passieprojek en sê dit is sy manier om die kollig te laat val op die lot van die duisende kinders in Suid-Afrika wat onder soortgelyke fisieke en emosionele behandeling gebuk gaan.
"Poppie se verhaal het die land geruk, maar die realiteit is dat daar so baie sulke gevalle is waarvan ons nie eens hoor nie. Daar is so baie kinders wat die prys betaal vir hierdie gebrekkige stelsel wat nie daar is om hulle te red nie."
Op die stel van "Porselein". (Foto: Verskaf)
Hy vertel die verfilming van die rolprent was 'n uiters intense en emosionele ondervinding vir almal betrokke. "Om te besef wat daardie dogtertjie moes deurmaak, met watter angs sy elke aand moes gaan slaap, dit is verskriklik emosioneel," sê hy.
"Ek dink haar verhaal sal enigiemand raak, maar veral vir 'n ouer wat daardie intense liefde vir jou kinders verstaan en daardie gevoel dat jy enigiets sal doen om hulle te beskerm, is dit veral traumaties."
Hy erken die kortfilm is ontstellend en beslis nie gepas vir enige kyker nie. "Natuurlik is dit ontstellend om sulke goed te sien en dit is net menslik om dit nié te wil sien nie. Maar terselfdertyd móét ons hierdie pyn in die oë kyk as ons verandering wil sien, as ons die kollig wil laat val op 'n stelsel wat kinders faal. En al hoe ons dit gaan doen, is as die kunste en die media bewusmaking hieroor skep."
Louisa en Kobus Koekemoer, Poppie se ma en stiefpa, is einde verlede jaar lewenslange tronkstraf opgelê vir die moord op die kleuter. Die hof het tydens die verhoor gehoor die oorsaak van Poppie se dood was 'n harde hou teen haar kop wat erge bloeding en drukking op die brein veroorsaak het.
Voor haar dood het sy oor 'n tydperk veelvuldige beserings opgedoen nadat sy verskeie kere met stomp voorwerpe aangerand en gewelddadig geskud is. Die hof het ook gehoor hoe Kobus vir Poppie verskeie kere in haar maag geskop, aan haar arms rondgepluk, haar kop teen 'n kas gestamp en haar kop in die toilet gedruk het.
Nolte sê hy wil graag Porselein in 'n vollengte rolprent omskep en is reeds besig met die beplanning hiervoor.
Nuwe weergawes van 4 gewilde flieks op pad
Bring die doodstraf terug!!! Die lewe in die tronk is te lekker en nie genoegsame straf vir so 'n afskuwelike daad aan 'n onskuldige lewetjie….en dié van baie ander!!!
Die verhaal is een van vele, ek persoonlik het n vriend gehad wie se seuntjie van 5 vir die ma en haar man (vrou) gegee is nadat hy so baklei het om die kind by hom te laat bly, Verskeie kere het dit kind erg beseer by hom aangekom vir sy kuier. Gehuil om nie saam die ma te gaan nie. Uiteinde die pragtigste seuntjie is dood geslaan in die bad met n golf stok "ouers" is na paar jaar in die tronk op vrye voet.
Ek onthou hierdie geval van die seuntjie Anon, was baie erg erg erg ……………. Hierdie klein Poppie se verhaal net so wreedaardig.,….. Ouers moes gehang gewees het…. verdien nie